ສົງ​ຄາມ​ຂອງ​ຣັດ​ເຊຍ​ໃນ​ຢູ​ເຄ​ຣນ ເປັນ​ເງົາ​ບົດ​ບັງ ການ​ຟື້ນ​ໂຕ​ຄືນ ​ຂອງ​ເສດ​ຖະ​ກິດ​ກຸ່ມ​ຈີ 20 ຫຼັງ​ໂຄວິດ​ລະ​ບາດ 
ຫົວ​ໜ້າ​ນັກ​ການ​ທູດ​ຂອງ​ສະ​ຫະ​ລັດ ແລະ​ຈີນ ຈະ​ພົບ​ປະ​ກັນ​ແບບ​ຍືດ​ຍາວ ຢູ່​ຂ້າງນອກ​ຂອງ​ກອງ​ປະ​ຊຸມ​ລະ​ດັບ​ລັດ​ຖະ​ມົນ​ຕີກຸ່ມ​ຈີ 20 ​ໃນ​ອາ​ທິດນີ້ ຊຶ່ງຮອບ​ທຳ​ອິດ​ຄາດ​ວ່າ ຈະ​ແນ​ໃສ່​ເລື້ອງ​ຄວາມ​ສຳ​ພັນ​ສອງ​ຝ່າຍ ​ແລະ​ຮອບ​ສອງ​ແມ່ນ​ບັນ​ຫາ​ລະ​ຫວ່າງ​ປະ​ເທດ
ການຮຸກຮານຂອງຣັດເຊຍຕໍ່ຢູເຄຣນແມ່ນຫົວຂໍ້ສຳຄັນ ໃນຂະນະທີ່ລັດຖະມົນຕີການຕ່າງປະເທດສະຫະລັດ ທ່ານແອນໂທນີ ບລິງເກັນ ພົບປະກັບລັດຖະມົນຕີການຕ່າງປະເທດ ຂອງກຸ່ມ 20 ປະເທດທີ່ມີເສດຖະກິດໃຫຍ່ສຸດ ຫຼື ຈີ 20 ໃນທ້າຍອາທິດນີ້ ຢູ່ທີ່ເກາະບາຫຼີ ປະເທດອິນໂດເນເຊຍ ທ່ານບລິງເກັນ ອອກເດີນທາງໃນວັນພຸດມື້ນີ້ ເພື່ອໄປຮ່ວມກອງປະຊຸມລະດັບລັດຖະມົນຕີ ທີ່ເກາະບາຫຼີ ຊຶ່ງຈະຈັດຂຶ້ນລະຫວ່າງວັນທີ 7 ຫາ 8 ກໍລະກົດ ບ່ອນທີ່ທ່ານຍັງຈະໄດ້ພົບປະ ໃນກອງປະຊຸມທີ່ຈັດຂຶ້ນຕ່າງຫາກ ກັບລັດຖະມົນຕີການຕ່າງປະເທດຈີນ ທ່ານຫວັງ ຢີ ລັດຖະມົນຕີຊ່ວຍວ່າການ ກະຊວງການຕ່າງປະເທດສະຫະລັດ ທ່ານແດນຽລ ຄຣີເຕັນບຣິງ (Daniel Kritenbrink) ກ່າວວ່າ ຫົວຂໍ້ໃນການປະຊຸມລະຫວ່າງຫົວໜ້ານັກການທູດຂອງສະຫະລັດແລະຈີນນັ້ນ ແມ່ນກ່ຽວກັບຄວາມເປັນໄປໄດ້ໃນການຮ່ວມມືເລື້ອງການປ່ຽນແປງຂອງອາກາດ ສາທາລະນະສຸກຂອງໂລກ ການປາບປາມຢາເສບຕິດ ແລະສະຖານະການໃນມຽນມາ ສະຫະລັດຢາກໃຫ້ມີການຄຸ້ມຄອງແບບມີຄວາມຮັບຜິດຊອບ “ໃນການແຂ່ງຂັນຢ່າງຂຸ້ນຂ້ຽວ” ກັບຈີນ ແລະມັນມີຄວາມຈຳເປັນທີ່ຈະຕ້ອງໄດ້ສ້າງຕັ້ງ “ຮາວປ້ອງກັນ” ເພື່ອຫຼີກລ້ຽງບັນຫາຂັດແຍ້ງທີ່ບໍ່ໄດ້ຕັ້ງໃຈ ນັ້ນຄືຄຳເວົ້າຂອງທ່ານທີ່ໄດ້ກ່າວຕໍ່ພວກນັກຂ່າວໃນການຖະແຫຼງເມື່ອວັນອັງຄານວານນີ້ ທ່ານບລິງເກັນຈະທຳການພົບປະແບບຍືດຍາວສອງຮອບກັບທ່ານຫວັງ ຊຶ່ງຮອບທຳອິດມີທ່າທາງວ່າຈະເພັ່ງເລັງໃສ່ຄວາມສຳພັນສອງຝ່າຍ ຮອບທີສອງແມ່ນບັນຫາຄວາມສຳພັນລະຫວ່າງປະເທດ ອີງຕາມແຫຼ່ງຂ່າວທາງການທູດ ຫຼັງຈາກກອງປະຊຸມລະດັບລັດຖະມົນຕີຂອງກຸ່ມຈີ 20 ທ່ານບລິງເກັນຈະອອກເດີນທາງໄປບາງກອກ ບ່ອນທີ່ຄາດກັນວ່າ ທ່ານຈະຫາລືກ່ຽວກັບເລື້ອງມຽນມາ ຊຶ່ງຮູ້ກັນໃນອີກຊື່ນຶ່ງວ່າ ພະມ້ານັ້ນ “ເລື້ອງພະມ້າຈະເປັນເລື້ອງທີ່ພົ້ນເດັ່ນ” ທັງຢູ່ທີ່ກອງປະຊຸມພົວພັນກັບກຸ່ມຈີ 20 ແລະຢູ່ທີ່ບາງກອກ ຊຶ່ງທ່ານຄຣີເຕັນບຣິງກ່າວຕື່ມວ່າ ສະຫະລັດຍັງຈະສືບຕໍ່ “ປະນາມ ໂດຍໃຊ້ຄຳເວົ້າທີ່ແຮງສຸດເທົ່າທີ່ເປັນໄປໄດ້ ຕໍ່ການກະທຳຢ່າງໂຫດຮ້າຍຂອງອຳນາດການປົກຄອງທະຫານ ນັບແຕ່ໄດ້ເຮັດລັດຖະປະຫານມາ ຊຶ່ງເຮັດໃຫ້ມີຜູ້ເສຍຊີວິດເກືອບ 2,000 ຄົນແລ້ວ ແລະຕ້ອງໄດ້ຍົກຍ້າຍຖິ່ນຖານອີກຫຼາຍກວ່າ 700,000 ຄົນ ” ເມື່ອທ້າຍອາທິດແລ້ວນີ້ ທ່ານຫວັງໄດ້ເດີນທາງໄປຢ້ຽມຢາມປະເທດມຽນມາ ຊຶ່ງເປັນການຢ້ຽມຢາມເທື່ອທຳອິດຂອງທ່ານ ນັບແຕ່ພວກທະຫານໄດ້ເຂົ້າຢຶດອຳນາດໃນປີກາຍນີ້ ໃນຂະນະທີ່ຢູເຄຣນບໍ່ແມ່ນສະມາຊິກຂອງກຸ່ມຈີ 20 ແຕ່ລັດຖະມົນຕີການຕ່າງປະເທດຢູເຄຣນ ທ່ານດິມໂຕຣ ກູເລບາ ໄດ້ຖືກເຊື້ອເຊີນໃຫ້ໄປຮ່ວມກອງປະຊຸມລະດັບລັດຖະມົນຕີດັ່ງກ່າວ ຫຼັງຈາກຢູເຄຣນໄດ້ຮັບຖານະຜູ້ສະໝັກເຂົ້າເປັນສະມາຊິກຂອງສະຫະພາບຢູໂຣບ ທ່ານກູເລບາກ່າວວ່າ ທ່ານໄດ້ປະສານງານກ່ຽວກັບທ່າທີຂອງປະເທດທ່ານ ກັບຫົວໜ້ານະໂຍບາຍການຕ່າງປະເທດຂອງສະຫະພາບຢູໂຣບ ທ່ານໂຈເຊັບ ບໍແຣລ ກ່ອນໜ້າກອງປະຊຸມລະດັບລັດຖະມົນຕີ ທ່ານກູເລບາ ກ່າວຢູ່ໃນທວີດເຕີ້ວ່າ “ພວກເຮົາຕ່າງກໍເຫັນພ້ອມນຳກັນ ເຖິງຄວາມຈຳເປັນ ກ່ຽວກັບແຜນການລົງໂທດຮອບທີ 7 ຕໍ່ຣັດເຊຍ ແລະພວກເຮົາກຳລັງເຮັດວຽກໃນເລື້ອງນີ້ຢູ່ ” ອີງຕາມເຈົ້າໜ້າທີ່ສະຫະລັດກ່າວວ່າ ການເຮັດສົງຄາມຂອງຣັດເຊຍຕໍ່ຢູເຄຣນເຮັດໃຫ້ເສດຖະກິດຂອງໂລກເກີດຄວາມບໍ່ທຸ່ນທ່ຽງ ແລະວໍຊິງຕັນຈະບໍ່ຜ່ອນຜັນການກົດດັນຕໍ່ວັງເຄຣັມລິນ ຈົນກວ່າຣັດເຊຍຈະຢຸດເຊົາການບຸກໂຈມຕີທາງທະຫານຢູ່ທີ່ນັ້ນ ບໍ່ມີໝາຍກຳນົດການຢ່າງເປັນທາງການໃດໆໃນການພົບປະລະຫວ່າງທ່ານບລິງເກັນແລະລັດຖະມົນຕີການຕ່າງປະເທດຂອງຣັດເຊຍ ທ່ານເຊີເກ ລາວຣອບ ສະຫະລັດບໍ່ໄດ້ປະຕິເສດເຖິງຄວາມເປັນໄປໄດ້ທີ່ອາດຈະຍ່າງອອກຈາກກອງປະຊຸມເພື່ອປະທ້ວງການມີໜ້າຂອງທ່ານລາວຣອບທີ່ກອງປະຊຸມຂອງກຸ່ມຈີ 20